《八月十四夜对月》
宋代·于石

好风从西来，浮云忽中披。
片月耿层空，清气入诗脾。
皎皎万里光，谁言一分亏。
亏者盈之渐，乘除迭相推。
既圆终复缺，何如未圆时。
过满易招损，极盛必有衰。
人事无不然，一笑姑置之。
愿我尊有酒，何喜亦何悲，
颓然就一醉，月落吾不知。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。